4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์หรือบริการ

บริษัทประกอบกิจการอุตสาหกรรมผลิตและจำหน่ายปูนซีเมนต์และปูนสำเร็จรูป (มอร์ตาร์)
ภายใต้ตราสินค้า “อินทรี” ดังนี้

ผลิตภัณฑ์ปูนซีเมนต์

  ------------------- ---------------------------------------------------
  ตราสินค้า             ประเภท

  อินทรีเพชร            ปูนซีเมนต์ปอร์ตแลนด์ ประเภท 1 สำหรับงานโครงสร้าง

  อินทรีดำ              ปูนซีเมนต์ปอร์ตแลนด์ ประเภท 3 สำหรับงานโครงสร้างถอดแบบเร็ว

  อินทรีฟ้า              ปูนซีเมนต์ปอร์ตแลนด์ ประเภท 5 สำหรับงานโครงสร้างทนซัลเฟตสูง

  อินทรีงานหล่อ          ปูนซีเมนต์ผสม สำหรับงานหล่อโดยเฉพาะ

  อินทรีสมุทร            ปูนซีเมนต์ปอร์ตแลนด์ ปอซโซลาน สำหรับงานโครงสร้างในทะเล

  อินทรีเขียว            ปูนซีเมนต์ปอร์ตแลนด์ ปอซโซลาน สำหรับงานโครงสร้างคงทนพิเศษ

  อินทรีแดง             ปูนซีเมนต์ผสม สำหรับงานก่อ ฉาบ เทและงานโครงสร้างทั่วไป

  อินทรีปูนเขียว          ปูนซีเมนต์ผสม สำหรับงานเอนกประสงค์

  อินทรีพาวเวอร์ พลัส     ปูนซีเมนต์ผสมสูตรเข้มข้น สำหรับงานเอนกประสงค์

  อินทรีทอง             ปูนซีเมนต์สูตรพิเศษ สำหรับงานฉาบโดยเฉพาะ
  ------------------- ---------------------------------------------------

ผลิตภัณฑ์ปูนสำเร็จรูป

  ------------------------------- ---------------------------------------
  ตราสินค้า                         ประเภท

  อินทรีมอร์ตาร์แมกซ์ 11 สีเขียว-แดง     ปูนฉาบทั่วไป

  อินทรีมอร์ตาร์แมกซ์ 12 สีเขียว-ชมพู     ปูนฉาบละเอียด

  อินทรีมอร์ตาร์แมกซ์ 13 สีเขียว-ฟ้า      ปูนฉาบอิฐมวลเบา

  อินทรีมอร์ตาร์แมกซ์ 14 สีเขียว-น้ำเงิน   ปูนฉาบอิฐมวลเบา ละเอียดพิเศษ

  อินทรีมอร์ตาร์แมกซ์ 15 สีเขียว-เทา     ปูนฉาบผิวคอนกรีต

  อินทรีมอร์ตาร์แมกซ์ 21 สีน้ำเงิน-แดง    ปูนก่อทั่วไป

  อินทรีมอร์ตาร์แมกซ์ 23 สีน้ำเงิน-ฟ้า     ปูนก่ออิฐมวลเบา

  อินทรีมอร์ตาร์แมกซ์ 31 สีน้ำตาล-แดง    ปูนเทปรับระดับ

  อินทรีมอร์ตาร์แมกซ์ 41 สีดำ-น้ำเงิน     ปูนอินทรีไทล์ฟิกซ์โปร-ปูนกาวซีเมนต์

  อินทรีมอร์ตาร์แมกซ์ 42 สีดำ-เงิน       ปูนอินทรีไทล์ฟิกซ์ซิลเวอร์-ปูนกาวซีเมนต์ชนิดพิเศษ
  ------------------------------- ---------------------------------------

บริษัทมุ่งเน้นการเพิ่มคุณค่าในสินค้าและบริการเพื่อให้ตอบสนองกับแรงบันดาลใจของบริษัทที่ต้องการเป็น
”ผู้ตอบสนองทุกความต้องการ” แก่ลูกค้า
โดยบริษัทเน้นเรื่องการตอบสนองความต้องการของลูกค้าอย่างตรงเวลาและตรงกับความพึงพอใจของลูกค้า
และปรับเทคโนโลยีการผลิตและการควบคุมคุณภาพให้เป็นหนึ่ง
เพื่อให้ลูกค้าได้รับความมั่นใจว่าสินค้าและบริการที่ได้รับจากบริษัทมีคุณภาพสูงกว่ามาตรฐานทั่วไป

บริษัทจัดจำหน่ายทั้งในลักษณะชนิดผง ชนิดถุง
และปูนเม็ดตามความต้องการของตลาดภายในประเทศและต่างประเทศ
ปัจจุบันบริษัทมีโรงงานผลิตปูนซีเมนต์ 3 โรงงานในทำเลเดียวกันที่จังหวัดสระบุรี
มีส่วนแบ่งการตลาดประมาณร้อยละ 27 เป็นผู้ผลิตอันดับ 2 ในประเทศ

สำหรับการขายภายในประเทศ บริษัทได้แต่งตั้งตัวแทนจำหน่ายเพื่อเป็นช่องทางในการกระจายสินค้า
และได้นำเทคโนโลยีการซื้อขายทางอิเล็กทรอนิค โดยนำระบบซื้อขายทางอินเตอร์เน็ต
“WebSALES” มาใช้ เพื่อเพิ่มความสะดวกสบายในการซื้อขายสินค้ากับบริษัทนอกจากนี้
บริษัทได้จัดโครงการ “อินทรีซุปเปอร์โปร”
ซึ่งเป็นตัวแทนจำหน่ายของบริษัทที่มีระบบการจัดการได้มาตรฐาน มีความทันสมัย
และเพิ่มบริการการให้คำปรึกษา หรือแก้ไขปัญหาให้กับลูกค้าอย่างมืออาชีพ
รวมทั้งเพิ่มรถปฏิบัติการทดสอบเคลื่อนที่ (Mobile Lab) เพื่อให้ทีมสนับสนุนด้านเทคนิค
ให้คำปรึกษาและช่วยเหลือลูกค้าด้านเทคนิคได้อย่างทั่วถึง

บริษัทผลิตปูนซีเมนต์เพื่อจำหน่ายในประเทศและส่งออก ช่องทางการจำหน่ายในประเทศคือ 1)
ตัวแทนจำหน่าย 2) บริษัทย่อยซึ่งผลิตและจำหน่ายผลิตภัณฑ์ที่เกี่ยวเนื่องกับปูนซีเมนต์ เช่น
คอนกรีตผสมเสร็จ และ แผ่นปูนซีเมนต์สังเคราะห์ 3) ผู้ผลิตคอนกรีตผสมเสร็จ
ผู้ผลิตผลิตภัณฑ์คอนกรีต และอินทรีคอนกรีตเฟรนไชส์
สำหรับการส่งออกนั้นเวียดนามยังคงเป็นตลาดส่งออกปูนเม็ดที่ใหญ่ที่สุดของบริษัท

บริษัทและบริษัทย่อย ยังผลิตและจำหน่ายผลิตภัณฑ์ที่เกี่ยวเนื่องกับปูนซีเมนต์ในด้านต่าง ๆ เช่น

-   บริษัท นครหลวงคอนกรีต จำกัด คอนกรีตผสมเสร็จและหินทรายเพื่อการก่อสร้าง

    ผลิตและจำหน่ายสินค้าประเภทคอนกรีตผสมเสร็จ ภายใต้แบรนด์ “อินทรีคอนกรีต”
    สำหรับใช้ในงานโครงการก่อสร้างประเภทต่าง ๆ และจำหน่ายผลิตภัณฑ์อะกรีเกต
    ประเภทหินทรายสำหรับการก่อสร้างภายใต้แบรนด์ “อินทรีอะกรีเกต”
    รวมทั้งยังจัดให้มีศูนย์บริการลูกค้า
    และห้องปฏิบัติการควบคุมคุณภาพผลิตภัณฑ์ที่มีผู้เชี่ยวชาญในด้านคอนกรีต
    สามารถตอบคำถามและให้คำปรึกษารวมทั้งการให้บริการหลังการขาย
    มีการจัดส่งที่ตรงต่อเวลา และสามารถติดตามสถานะการจัดส่ง ด้วยระบบการติดตามสถานะรถ
    และระบบแผนที่ (Vehicle Status Control)

    ปัจจุบัน บริษัทมีหน่วยผลิตคอนกรีตของตัวเองมากกว่า 60 หน่วยผลิตทั่วประเทศ และอีก 60
    หน่วยผลิตผ่านทางอินทรีคอนกรีตเฟรนไชส์

-   บริษัท คอนวูด จำกัด วัสดุทดแทนไม้

    ผลิตและจำหน่ายไฟเบอร์ซีเมนต์ ซึ่งเป็นวัสดุก่อสร้างทดแทนไม้คุณภาพดีเยี่ยม ภายใต้แบรนด์
    ”ไม้ คอนวูด” เป็นนวัตกรรมใหม่ของอุตสาหกรรมการผลิตวัสดุก่อสร้าง
    ที่เราสามารถนำมาใช้ทดแทนไม้ธรรมชาติ ซึ่งได้นำเทคโนโลยีที่ทันสมัย
    และเป็นมิตรต่อสิ่งแวดล้อม (Green Technology) จากประเทศสวิตเซอร์แลนด์
    มาผสมผสานกันอย่างลงตัวกับปูนซีเมนต์ปอร์ตแลนด์ และเซลลูโลสไฟเบอร์
    โดยปราศจากส่วนผสมของทราย และแร่ใยหิน (Asbestos)
    ซึ่งจากการพิสูจน์ทางวิทยาศาสตร์การแพทย์ แร่ใยหินเป็นสารพิษซึ่งก่อให้เกิดโทษต่อสุขภาพ
    และสิ่งแวดล้อม ในขณะที่ผลิตภัณฑ์คอนวูดไม่มีวัสดุที่ก่อให้เกิดมลพิษดังกล่าวเลยแม้แต่น้อย
    และด้วยเทคโนโลยีพิเศษของเรา ทำให้ผลิตภัณฑ์คอนวูดมีคุณสมบัติ ความสวยงาม
    และมีเนื้อวัสดุที่มีความยืดหยุ่นใกล้เคียงกับไม้ธรรมชาติมากที่สุด
    พร้อมทั้งยังให้ความแข็งแรงทนทานเปรียบดังคอนกรีตและปลอดภัยจากปลวก

    นอกเหนือจากการขายไม้ คอนวูดยังให้ความสำคัญกับการพัฒนาผลิตภัณฑ์ใหม่ๆ
    โดยเน้นความสวยงาม รูปแบบ และการใช้งานที่สร้างสรรค์
    พร้อมบริการรับติดตั้งไม้คอนวูดที่ได้มาตรฐานการติดตั้งโดยทีมงานที่มีความเชี่ยวชาญและได้รับการฝึกอบรมมาตรฐานการติดตั้งจากบริษัทเป็นอย่างดี
    (i-service)

-   จีโอไซเคิล – สายงานธุรกิจของบริษัทฯ
    ซึ่งให้บริการด้านการจัดการวัสดุไม่ใช้แล้วแบบครบวงจร

    บริษัทฯ
    ตระหนักถึงความสำคัญในการพัฒนาการใช้เชื้อเพลิงและวัตถุดิบทดแทนในกระบวนการผลิตปูนซีเมนต์
    และเป็นรายแรกๆ ในประเทศไทยที่นำกากของเสียจากอุตสาหกรรม ชุมชน
    และเกษตรกรรมมาใช้ทดแทนเชื้อเพลิงจากธรรมชาติ และได้ก่อตั้งสายงานธุรกิจ
    “จีโอไซเคิล” เพื่อบริหารจัดการการพัฒนาเชื้อเพลิงและวัตถุดิบทดแทนโดยเฉพาะ
    บริษัทได้รับใบอนุญาตประกอบกิจการโรงงานลำดับที่ 101 และ 106
    จากกรมโรงงานอุตสาหกรรม กระทรวงอุตสาหกรรม
    ทำให้สามารถให้บริการกำจัดกากของเสียทั้งที่เป็นของเสียอันตรายและไม่อันตรายได้
    การพัฒนาของสายงานธุรกิจนี้ได้เติบโตเป็นอย่างดี
    จนกระทั่งปัจจุบันมีความพร้อมทั้งด้านประสบการณ์ ความรู้ความสามารถของพนักงาน
    และเทคโนโลยี รวมทั้งสิ่งอำนวยความสะดวกต่าง ๆ อาทิ
    โรงเตรียมเชื้อเพลิงทดแทนที่ใหญ่ที่สุดและมีมาตรฐานที่สุดแห่งหนึ่งของโลก
    ประกอบกับมีเครือข่ายในการแลกเปลี่ยนความรู้และประสบการณ์
    ตลอดจนเทคโนโลยีในกลุ่มบริษัทสมาชิกโฮซิม ภายใต้แบรนด์จีโอไซเคิล
    ซึ่งเป็นผู้นำด้านการจัดการวัสดุที่ไม่ใช้แล้วในระดับนานาชาติ

    จีโอไซเคิลได้รับการส่งเสริมการลงทุน
    และได้รับการรับรองมาตรฐานด้านระบบการจัดการคุณภาพ สิ่งแวดล้อม
    และอาชีวอนามัยและความปลอดภัย (ISO 9001, ISO 14001 และ OHSAS 18001)
    ตลอดจนระบบบริหารงานห้องปฏิบัติการทดสอบ มอก 17025
    เพื่อเน้นย้ำศักยภาพของห้องปฏิบัติการวิเคราะห์สิ่งปฏิกูลหรือวัสดุที่ไม่ใช้แล้ว
    และเพื่อให้ลูกค้ามีความมั่นใจในการบริการ จีโอไซเคิล
    มีการควบคุมการขนส่งสิ่งปฏิกูลหรือวัสดุที่ไม่ใช้แล้วด้วยระบบ GPS
    ซึ่งสามารถตรวจสอบได้ตลอดระยะเวลาการขนส่ง
    เพื่อให้ลูกค้ามีความมั่นใจในการบริการและปกป้องชื่อเสียงของลูกค้าจากการลักลอบทิ้งหรือการดำเนินการที่ไม่ถูกกฎหมาย

    นอกจากนี้ จีโอไซเคิล ยังได้ให้ความร่วมมือกับภาครัฐ อาทิ กรมโรงงานอุตสาหกรรม
    การนิคมอุตสาหกรรมแห่งประเทศไทย และองค์กรต่างๆ อาทิ กลุ่มจัดการเพื่อสิ่งแวดล้อม
    สภาอุตสาหกรรมแห่งประเทศไทย
    ในการให้การสนับสนุนการจัดสัมมนาและฝึกอบรมเพื่อเสริมสร้างสมรรถนะ
    ให้ความรู้และความเข้าใจกับผู้ประกอบการด้านการปฏิบัติตามกฎหมายที่เกี่ยวข้องกับการจัดการกากของเสียและการจัดการอุตสาหกรรมเชิงนิเวศน์
    และได้ร่วมเป็นส่วนหนึ่งของศูนย์ประสานงานให้คำปรึกษาด้านการจัดการกากอุตสาหกรรมหลังจากสถานณ์อุทกภัยปี
    2554 ได้คลี่คลายลง

-   บริษัท สยามซิตี้ พาวเวอร์ จำกัด – กิจการผลิตไฟฟ้าจากความร้อนเหลือใช้

    บริษัท สยามซิตี้ พาวเวอร์ จำกัด บริษัทย่อยแห่งใหม่ จัดตั้งขึ้นเมื่อวันที่ 4 เมษายน 2554
    เพื่อประกอบกิจการด้านพลังงาน ซึ่งได้รับโอนบัตรส่งเสริมการลงทุนเลขที่ 1390(2)/2552
    ในกิจการผลิตไฟฟ้าจากลมร้อนทิ้งของกระบวนการผลิตปูนซีเมนต์จาก บริษัท
    ปูนซีเมนต์นครหลวง จำกัด (มหาชน) รวมทั้งรับโอนใบอนุญาตประกอบกิจการพลังงาน
    ใบอนุญาตผลิตพลังงานควบคุม และทรัพย์สินเพื่อการผลิตไฟฟ้าจากลมร้อนทิ้ง

    2.  การตลาดและภาวะการแข่งขัน

ภาวะอุตสาหกรรมปูนซีเมนต์ปี 2554

เศรษฐกิจไทยในปี 2554 มีการขยายตัวเพียงร้อยละ 1.5 เนื่องจากปัญหาต่างๆ
ทั้งภายในและภายนอกประเทศ อาทิ ภาวะซบเซาของเศรษฐกิจโลก ความผันผวนด้านการเงิน
และปัญหาภัยพิบัติน้ำท่วม
ทำให้การบริหารนโยบายเศรษฐกิจของรัฐบาลมุ่งให้ความสำคัญกับการดูแลเศรษฐกิจในประเทศ
ให้มีการฟื้นตัวได้อย่างรวดเร็วและต่อเนื่อง รวมถึงการรักษาเสถียรภาพทางเศรษฐกิจไปพร้อมๆ
กันด้วย

การลงทุนก่อสร้างสาธารณูปโภคอย่างต่อเนื่องของรัฐบาลยังคงเป็นปัจจัยหลักในการช่วยขับเคลื่อนให้เกิดความต้องการใช้ปูนซีเมนต์ภายในประเทศ
โครงการต่อเนื่องในการก่อสร้างรถไฟฟ้าสายสีแดงและสายสีม่วง
การเริ่มการก่อสร้างเส้นทางรถไฟฟ้าสายสีน้ำเงิน หัวลำโพง-บางแค โครงการท่าเรือแหลมฉบัง
และโครงการขยายสนามบินสุวรรณภูมิ
ยังช่วยกระตุ้นให้เกิดการลงทุนก่อสร้างในธุรกิจอสังหาริมทรัพย์ โดยเฉพาะที่อยู่อาศัยในแนวสูง

ความร่วมมือของรัฐบาลไทยและจีน
ทำให้เกิดการไหลเข้าของเงินทุนจากประเทศจีนในการก่อสร้างศูนย์พาณิชย์บริเวณถนนบางนา-ตราด
ด้วยงบประมาณทั้งสิ้น 4.5 หมื่นล้านบาท
เพื่อส่งเสริมให้ประเทศไทยเป็นศูนย์กลางการกระจายสินค้า
และยังเปิดโอกาสใหม่ทางธุรกิจในการเชื่อมโยงระบบการขนส่งระหว่างประเทศที่ชัดเจนมากยิ่งขึ้น

โดยภาพรวมทั้งปีแล้วปริมาณการบริโภคปูนซีเมนต์ในประเทศยังคงมีการขยายตัวเพิ่มขึ้น
เปรียบเทียบกับปี 2553 คิดเป็นร้อยละ 4%

แนวโน้มอุตสาหกรรมปูนซีเมนต์ ปี 2555

หลังจากต้องเผชิญกับปัญหาภัยพิบัติน้ำท่วมที่รุนแรงที่สุดในรอบ 70 ปี
ธนาคารแห่งประเทศไทยยังคาดว่าโรงงานอุตสาหกรรมที่ตั้งอยู่ในนิคมอุตสาหกรรมทุกแห่งที่ประสบอุทกภัยจะสามารถกลับมาดำเนินการผลิตตามปรกติได้ในไตรมาสที่
3 และ 4 ของปี 2555
ซึ่งคาดว่าจะส่งผลให้ผลิตภัณฑ์มวลรวมในประเทศกลับเติบโตได้คิดเป็นร้อยละ 4.8

อย่างไรก็ตาม ในสายตาของนักลงทุนต่างชาติ ภัยพิบัติจากธรรมชาติได้กลายมาเป็นภัยคุกคาม
และถือเป็นปัจจัยเสี่ยงที่สำคัญของประเทศไทย
ล่าสุดนักลงทุนที่รับผลกระทบจากอุทกภัยได้รวมตัวเรียกร้องให้รัฐบาลจัดทำแผนแม่บทในการบริหารน้ำขึ้นมาเพื่อเป็นการป้องกันในระยะยาว
นอกจากการปรับปรุงและก่อสร้างคันกั้นน้ำที่มีประสิทธิภาพมากขึ้นในบริเวณรอบนิคมอุตสาหกรรม
ซึ่งก็ตรงกับที่รัฐบาลได้จัดตั้งคณะกรรมการแก้ไขน้ำท่วมระยะยาวขึ้นมา
โดยเบื้องต้นคาดว่าในแผนระยะ 5 ปี
คงจำเป็นต้องใช้งบประมาณในการฟื้นฟูและการป้องกันภัยที่มีโอกาสจะเกิดขึ้นในอนาคต
คิดเป็นจำนวนเงินประมาณ 1 ล้านล้านบาท
โดยรัฐบาลมองว่าการใช้งบประมาณในครั้งจะช่วยสร้างความมั่นใจให้กับนักลงทุนในระยะยาว
และยังทำให้เกิดกระตุ้นเศรษฐกิจภายในประเทศไปด้วย

ในปี 2555 คาดว่าธุรกิจปูนซีเมนต์จะเติบโตไปตามทิศทางภาพรวมเศรษฐกิจของประเทศ
โดยคาดว่าจะเพิ่มขึ้นจากปีที่แล้วคิดเป็นร้อยละ 5 ถึงแม้งานก่อสร้างในไตรมาสสุดท้ายปี 2553
จะชะลอไปบ้างจากปัจจัยลบเรื่องอุทกภัย แต่ในปี 2555
คาดว่าการก่อสร้างเมกะโปรเจ็กของรัฐบาลจะดำเนินการต่อได้ทันทีหลังจากปัญหาวัตถิบขาดแคลนหมดไป
นอกจากนั้นการใช้จ่ายจากภาครัฐและเอกชนเพื่อฟื้นฟูพื้นที่ที่ได้รับความเสียหาย
และการลงทุนก่อสร้างสาธารณูปโภคเพื่อป้องการภัยพิบัติจากธรรมชาติต่างๆ ในอนาคต
คาดว่าก่อสร้างเหล่านี้จะทำให้ความต้องการปูนซีเมนต์ขึ้นเป็นจำนวนมาก

จากรายงานของธนาคารแห่งประเทศไทยพบว่าในปี 2553
การจดทะเบียนบ้านใหม่ในกรุงเทพและปริมณฑลมีจำนวน 85,000 หน่วย
ต่ำกว่าปีที่แล้วคิดเป็นร้อยละ 20
โดยคาดว่าเป็นผลมาจากอัตราดอกเบี้ยที่เพิ่มสูงขึ้นต่อเนื่องในระยะนั้น และภัยพิบัติจากน้ำท่วม
คาดว่าในปี 2555 ธุรกิจอสังหาริมทรัพย์จะยังคงชะลอต่อเนื่องในช่วง 3 ถึง 6 เดือนแรกของปี
เนื่องจากคนส่วนมากยังคงใช้จ่ายไปในการซ่อมแซมบ้านที่ได้รับเสียหาย
มากกว่าการซื้อที่อยู่อาศัยใหม่
และผู้ที่กำลังต้องการซื้อบ้านส่วนมากก็ยังคงกังวลว่าปัญญาอุทกภัยเช่นเดิมจะเกิดขึ้นอีก
เช่นกันกับนักลงทุน หลายๆ โครงการได้เลื่อนการเปิดโครงการใหม่ออกไป
เนื่องจากจำนวนลูกค้าเข้าชมโครงการหายจำนวนมาก
ปริมาณการจองของโครงการที่เปิดแล้วก็ลดลง ในขณะที่อัตราการยกเลิกใบจองก็เพิ่มสูงขึ้น และในปี
2555 นี้ ยังไม่สามารถคาดการณ์จำนวนการจดทะเบียนที่อยู่อาศัยใหม่ได้

ขณะเดียวกันเพื่อเป็นการบรรเทาความเสียหายของเศรษฐกิจหลังจากประสบออุทกภัย
ในไตรมาสสุดท้ายของปี 2554
ธนาคารแห่งประเทศไทยได้ประกาศยืนอัตราดอกเบี้ยนโยบายที่ร้อยละ 3.5
และมีความเป็นไปได้สูงว่าในปี 2555 นี้
ธนาคารแห่งประเทศไทยอาจจะมีการวางนโยบายการเงินแบบผ่อนคลายเพื่อช่วยฟื้นฟูเศรษฐกิจ
ซึ่งคาดว่าการลดลงของอัตราดอกเบี้ยและแผนแม่บทการบริหารน้ำของรัฐบาลจะช่วยสร้างความมั่นใจและกระตุ้นให้เกิดการใช้จ่ายจากภาคเอกชน
ตลอดปี 2555

การส่งออก

ปี 2554 การบริโภคปูนซีเมนต์ในประเทศเพิ่มสูงในหลายประเทศแถบภูมิภาคเอชียตะวันออกเฉียงใต้
ทำให้ปริมาณสินค้าสำหรับตลาดภูมิภาคมีจำกัด และขาดแคลน
และส่งผลกระทบทำให้ราคาขายโดยเฉลี่ยสูงขึ้นอย่างมากถึง 17 เปอร์เซนต์จากปี 2553
ความต้องการสินค้าจำนวนมากมาจากตลาดประจำหลัก ๆ ได้แก่ บังคลาเทศ, พม่า, กัมพูชา
และเวียดนาม แต่อย่างไรก็ดี เมื่อเข้าสู่ในไตรมาสที่ 4 อุปสงค์และอุปทานในตลาดระดับภูมิภาค
ได้รับผลกระทบเปลี่ยนรูปแบบไปในทางตรงข้ามจากสินค้าขาดแคลนเป็นล้นตลาด
เนื่องจากได้รับผลกระทบจากปัญหาอัตราเงินเฟ้อสูงของเวียดนามทำให้จำกัดการใช้จ่ายของภาครัฐ
รวมทั้ง วิบัติน้ำท่วมครั้งรุนแรงที่สุดของประเทศไทย
ส่งผลให้ยอดการส่งออกของประเทศโดยเฉลี่ยจบลงที่ 11.2 ล้านตันเท่านั้น
ลดลงจากปีก่อนหน้าประมาณ 18%

ปี 2555 ในไตรมาสที่ 1
คาดการณ์ว่าสินค้าค้างส่งจำนวนมหาศาลหลังจากน้ำท่วมจะส่งแรงกดดันต่อราคาส่งออกไม่ให้เพิ่มสูงขึ้น
หรือ ยิ่งตกต่ำลงจากไตรมาสก่อน แต่อย่างไรก็ตาม
จากการคาดการณ์การเติบโตของความต้องการปูนซีเมนต์ในประเทศในเชิงบวก
โดยเฉพาะอย่างยิ่งการบูรณะซ่อมแซมหลังน้ำท่วม คาดว่าจะส่งผลทำให้สภาวะสินค้าล้นตลาด
และราคาการส่งออกจะกลับมาดีขึ้นตั้งแต่ไตรมาสที่ 2 เป็นต้นไป ในขณะเดียวกัน
คาดการณ์ว่าภาวะตกต่ำทางเศรษฐกิจของเวียดนามยังจะคงดำเนินต่อไป ดั้งนั้น
ตลาดหลักของการส่งออกปูนซีเมนต์จะมีการเปลี่ยนแปลงและมีความหลากหลายมากขึ้น
จากประเทศเวียดนามซึ่งเคยเป็นตลาดหลัก ไปสู่ตลาดอื่น ๆ อาทิเช่น บังคลาเทศ ออสเตรเลีย
และ แอฟริกา สำหรับสินค้าปูนเม็ด ในขณะที่ พม่า ลาว
และกัมพูชายังคงเป็นตลาดส่งออกที่สำคัญสำหรับปูนซีเมนต์ผง
คาดการณ์ว่าปริมาณการส่งออกโดยรวมของประเทศในปีนี้ จะยังทรงตัวอยู่ในระดับเดียวกันกับปีก่อน

4.3 การจัดหาผลิตภัณฑ์และบริการ

กำลังการผลิต

บริษัท มีโรงงานผลิต 3 โรง (มีเตาเผา 6 เตา) มีสายการผลิต 6 สาย
และมีกำลังการผลิตปูนซีเมนต์เม็ด 12.3 ล้านตันต่อปี หรือกำลังการผลิตปูนซีเมนต์ผงที่ 14.5
ล้านตันต่อปี

วัตถุดิบและผู้จำหน่าย

92% ของวัตถุดิบที่ใช้ในการผลิตปูนซีเมนต์นั้น บริษัทผลิตเอง
บริษัทได้รับประทานบัตรการทำเหมืองหินอุตสาหกรรม ได้แก่ หินปูน หินดินดาน และยิปซั่ม
ซึ่งเป็นวัตถุดิบสำคัญ ส่วนอีก 8% บริษัทจัดซื้อจากแหล่งภายนอก ทั้งภายในประเทศและต่างประเทศ

เชื้อเพลิงและวัตถุดิบทดแทน

ตั้งแต่ปี พ.ศ. 2548 ถึงปัจจุบัน จีโอไซเคิล ได้มีส่วนร่วมในการพัฒนาอย่างยั่งยืน
โดยการให้บริการด้านการกำจัดสิ่งปฏิกูลหรือวัสดุที่ไม่ใช้แล้วอย่างครบวงจร
โดยการนำไปเป็นเชื้อเพลิงและวัตถุดิบทดแทนในกระบวนการผลิตปูนซีเมนต์
สิ่งปฏิกูลหรือวัสดุที่ไม่ใช้แล้วเหล่านั้นจัดหามาจากทั้งภาคอุตสาหกรรมในหลากหลายอุตสาหกรรม อาทิ
อิเล็กทรอนิกส์ อาหาร สีและสิ่งทอ การผลิตกระแสไฟฟ้า ยางและเครื่องหนัง เหล็ก
ยานยนต์และรถยนต์ เฟอร์นิเจอร์ ปิโตรเลี่ยม การผลิตยา และการเกษตร เป็นต้น ภาคชุมชน อาทิ
ขยะชุมชนที่คัดแยกแล้ว และภาคการเกษตร อาทิ แกลบ เศษไม้ เป็นต้น

ผลกระทบต่อสิ่งแวดล้อม

ในการประกอบธุรกิจ บริษัทได้ตระหนักถึงความรับผิดชอบทางสังคม
บริษัทเชื่อในการเจริญเติบโตอย่างยั่งยืน ซึ่งจะเกิดขึ้นไม่ได้ถ้าปราศจากความรับผิดชอบต่อสังคม

ผลิตภัณฑ์สีเขียว – ผลผลิตจากกระบวนการที่เป็นมิตรต่อสิ่งแวดล้อม

การเป็นองค์กร “สีเขียว” อาจดูเป็นกระแสอย่างหนึ่งในปัจจุบัน แต่ที่ปูนซีเมนต์นครหลวง
การเป็นองค์กร “สีเขียว” เป็นวิถีชีวิตมานานหลายปีแล้ว
บริษัทต้องการเป็นมิตรต่อสิ่งแวดล้อมอย่างแท้จริง
ซึ่งความตั้งใจนี้ได้กลายมาเป็นแนวทางในการลงทุนและการดำเนินการในโครงการต่างๆ
ของบริษัทอีกด้วย

ปูนซีเมนต์นครหลวงเป็นหนึ่งในบริษัทแรกของประเทศไทยที่ได้รับฉลากคาร์บอน
ซึ่งกำหนดเงื่อนไขในการรับรองว่า
จะต้องลดปริมาณการปล่อยก๊าซคาร์บอนไดออกไซด์ในกระบวนการผลิต ไม่น้อยกว่าร้อยละ 20
ในระยะเวลา 5 ปีที่ผ่านมา ซึ่งในปัจจุบันผลิตภัณฑ์ปูนซีเมนต์ 4
ประเภทของบริษัทได้รับฉลากคาร์บอนนี้ ผลิตภัณฑ์ดังกล่าวคือ อินทรีแดง อินทรีเพชร อินทรีดำ
และอินทรีฟ้า

ในปี 2554 ได้มีการพัฒนาผลิตภัณฑ์ใหม่ ได้แก่ คลูรูฟ และอินทรีกรีนวอลล์
เพื่อตอบโจทย์การประหยัดพลังงาน ความเป็นมิตรกับสิ่งแวดล้อม และลดภาวะโลกร้อน
(รายละเอียดปรากฏในรายงานการพัฒนาเพื่อความยั่งยืน 2554 หน้า 13)

โครงการผลิตกระแสไฟฟ้าจากความร้อนเหลือใช้จากกระบวนการผลิตปูนซีเมนต์สำหรับใช้ภายในโรงงาน
(Waste Heat Recovery) จะสามารถผลิตกระแสไฟฟ้าทดแทนความต้องการใช้ได้มากถึงร้อยละ
25 ซึ่งเป็นการประหยัดทรัพยากรอันมีค่าของทั้งบริษัทและของประเทศชาติ

นอกจากนี้ บริษัทยังมีบทบาทในด้านการใช้เชื้อเพลิงและวัตถุดิบทดแทนในการผลิตปูนซีเมนต์
โดยการให้จีโอไซเคิล สายงานธุรกิจของปูนซีเมนต์นครหลวง
ซึ่งเป็นผู้ให้บริการทางด้านการจัดการกากของเสียระดับชั้นนำของโลก
ทำให้เกิดการนำทรัพยากรกลับมาใช้ใหม่
แทนที่จะถูกนำไปกำจัดด้วยการฝังกลบและการเผาในเตาเผาขยะ
หรือยิ่งไปกว่านั้นคือการลักลอบทิ้งอย่างผิดกฎหมาย
ซึ่งวัสดุที่ไม่ใช้แล้วเหล่านี้จะถูกนำมาผ่านกระบวนการในเตาเผาปูนซีเมนต์เพื่อใช้เป็นเชื้อเพลิงและวัตถุดิบทดแทน
เป็นการชดเชยวัสดุจากธรรมชาติ รวมทั้งลดการพึ่งพาเชื้อเพลิงฟอสซิลและทรัพยากรธรรมชาติอื่นๆ

ปี 2554 เป็นปีที่ปูนซีเมนต์นครหลวงเพิ่มการใช้เชื้อเพลิงและวัตถุดิบทางเลือกในการผลิตปูนซีเมนต์
คิดเป็นอัตราร้อยละ 6.5 เปรียบเทียบกับอัตราร้อยละ 5 ในปี 2553
การจัดการด้านพลังงานที่ดีขึ้นทำาให้บริษัทสามารถตัดลดการใช้ไฟฟ้าสำหรับการผลิตปูนซีเมนต์เหลือเพียง
94 วัตต์/ตัน ในปี 2554 ลดลงจาก 99 วัตต์/ตัน ในปีที่เริ่มโครงการเมื่อ 2550

การรับรองคุณภาพต่างๆ ดังจะกล่าวต่อไปนี้เป็นเครื่องหมายรับรองความรับผิดชอบต่อสังคมของบริษัท

-   ความสามารถของห้องปฏิบัติการของบริษัท ISO/IEC 17025

-   ระบบการรับประกันคุณภาพของบริษัทและบริษัทในเครือ ISO 9001; version 2000

-   ระบบการจัดการสิ่งแวดล้อมของบริษัทและบริษัทในเครือ ISO 14001

-   ระบบการจัดการอาชีวอนามัยและความปลอดภัยของบริษัทและบริษัทในเครือ TIS/OHSAS
    18001

-   มาตรฐานการแสดงความรับผิดชอบต่อสังคมของบริษัท
    ตามเกณฑ์มาตรฐานของกรมโรงงานอุตสาหกรรม CSR-DIW

-   บริษัทเป็นโรงงานปูนซีเมนต์รายแรกที่ได้รับการรับรองระบบมาตรฐานสากลของระบบการจัดการด้านพลังงาน
    ISO 50001

การได้รับการรับรองมาตรฐานระบบบริหารสิ่งแวดล้อมดังกล่าวเป็นสิ่งที่ยืนยันได้ว่า
บริษัทได้ปฏิบัติตามกฎหมายสิ่งแวดล้อมที่เกี่ยวข้องทั้งหมดแล้ว

ผลกระทบต่อสิ่งแวดล้อมจากการดำเนินการโครงการนำพลังงานความร้อนกลับมาใช้ใหม่

เนื่องจากโครงการนี้ใช้เทคโนโลยีสะอาดไม่ก่อเกิดมลพิษใด ๆ
จากการดำเนินโครงการเพราะไม่ได้เป็นการสร้างโรงงานใหม่เพื่อผลิตกระแสไฟฟ้า
แต่เป็นการดึงความร้อนจากท่อลดอุณหภูมิปูนเม็ดของเตาเผาหมายเลข 5 และ 6
ซึ่งปกติต้องปล่อยทิ้งออกไปตามปกติกลับมาผลิตกระแสไฟฟ้าเพื่อใช้เอง
จึงก่อให้เกิดผลด้านบวกต่อสิ่งแวดล้อมทั้งทางตรง เช่น
ช่วยลดปริมาณฝุ่นที่ปะปนในลมร้อนที่เหลือและช่วยการใช้ประโยชน์จากความร้อนที่สูญเปล่า
นอกจากนี้ยังส่งผลด้านบวกทางอ้อม คือ
จากการลดการใช้กระแสไฟฟ้าที่ผลิตจากการไฟฟ้าฝ่ายผลิตแห่งประเทศไทย (กฟผ)
ซึ่งส่วนใหญ่ใช้การเผาไหม้เชื้อเพลิงฟอสซิล
ทำให้ช่วยลดการเกิดก๊าซคาร์บอนไดออกไซด์ที่เป็นก๊าซเรือนกระจก ซึ่งช่วยลดภาวะโลกร้อนได้
ซึ่งโครงการนี้ได้รับการส่งเสริมการลงทุน ได้สิทธิประโยชน์ในการยกเว้นภาษีนำเข้าเครื่องจักร

ตั้งแต่ปี 2551 บริษัทได้เริ่มโครงการนำพลังงานความร้อนกลับมาใช้ใหม่
โดยต่อยอดจากเดิมที่บริษัทเคยใช้โครงการเช่นนี้แล้วกับเตาเผาหมายเลข 4
ซึ่งเป็นเตาเผาปูนซีเมนต์เตาแรกในเอเชียตะวันออกเฉียงใต้ที่ได้นำความร้อนที่เหลือในท่อลดอุณหภูมิปูนเม็ดกลับมาใช้ใหม่เพื่อผลิตกระแสไฟฟ้า
และแต่ละปีเตาเผาหมายเลข 4 สามารถผลิตกระแสไฟฟ้าใช้เองได้สูงสุดถึง 8,000
กิโลวัตต์ต่อชั่วโมง
โดยโครงการนำพลังงานความร้อนกลับมาใช้ใหม่จะดำเนินการกับเตาเผาหมายเลข 5 และ 6
ซึ่งมีขนาดใหญ่ที่สุดเตาเผาหนึ่งในเอเชีย

4.4 งานที่ยังไม่ได้ส่งมอบให้เสร็จสิ้นก่อน

  - ไม่มี -